Skrale verligting vir motoriste voor Paasnaweek(Argieffoto) Skrale verligting wag op Suid-Afrikaners wat beplan om hierdie Paasnaweek te reis. Die prys van 93-oktaan-petrol daal Dinsdag om middernag met ’n skamele 1c per liter in die binneland, terwyl die prys van 95-oktaan-petrol vanaand met 2c per liter sal styg. Dit beteken motoriste sal van Woensdag af R22,64 per liter vir 93‑oktaan-petrol en R22,97 per liter vir 95‑oktaan-petrol in die binneland betaal. Die aanpassing van die dieselprys is ietwat meer noemenswaardig: Die prys van diesel met ŉ swaelinhoud van 0,05% sal om middernag met 73c per liter daal. Diesel met ŉ swaelinhoud van 0,005% word met 74c per liter goedkoper. Motoriste in die binneland sal dus tussen R20,88 en R20,93 per liter betaal. Die grootste prysaanpassing vir April is egter dié van paraffien, waarvoor verbruikers vandeesmaand R1,24 per liter minder sal betaal. Uasa sê die aanpassings aan die brandstofpryse gaan nie juis ’n groot verskil maak by die brandstofpomp nie, veral nie vir reisigers wat Paasnaweek langer afstande gaan aflê en hul tenk moet volmaak nie. Die vakbond maan Suid-Afrikaners om hierdie Paasnaweek slim met hul geld om te gaan en nie onnodig geld uit te gee nie.